รัฐบาลไทย-ข่าวทำเนียบรัฐบาล-สธ. รณรงค์วันป้องกันการจมน้ำโลก 2566 กระตุ้นคนไทยตระหนักถึงความสำคัญของการป้องกันการจมน้ำ
วันอังคารที่ 25 กรกฎาคม 2566
สธ. รณรงค์วันป้องกันการจมน้ําโลก 2566 กระตุ้นคนไทยตระหนักถึงความสําคัญของการป้องกันการจมน้ํา
กระทรวงสาธารณสุข รณรงค์วันป้องกันการจมน้ําโลก ภายใต้แนวคิด “เริ่มทํา-ทําต่อ-ต่อขยาย...คนไทยไม่จมน้ํา” เพื่อสร้างการรับรู้ให้คนไทยทุกคนตระหนักถึงความสําคัญของการป้องกันการจมน้ํา รวมถึงส่งเสริมให้เด็กและประชาชนทั่วไปมีทักษะความปลอดภัยทางน้ํา
กระทรวงสาธารณสุข รณรงค์วันป้องกันการจมน้ําโลก ภายใต้แนวคิด “เริ่มทํา-ทําต่อ-ต่อขยาย...คนไทยไม่จมน้ํา” เพื่อสร้างการรับรู้ให้คนไทยทุกคนตระหนักถึงความสําคัญของการป้องกันการจมน้ํา รวมถึงส่งเสริมให้เด็กและประชาชนทั่วไปมีทักษะความปลอดภัยทางน้ํา ซึ่ง 10 ปีที่ผ่านมา ประเทศไทยมีผู้เสียชีวิตจากการจมน้ําเฉลี่ยปีละ 3,640 คน หรือวันละ 10 คน
วันนี้ (25 กรกฎาคม 2566) ที่สระว่ายน้ําองค์การบริหารส่วนจังหวัดนนทบุรี นายแพทย์ณรงค์ สายวงศ์ รองปลัดกระทรวงสาธารณสุข เป็นประธานเปิดงานรณรงค์วันป้องกันการจมน้ําโลก (World Drowning Prevention Day) ปี 2566 ภายใต้แนวคิด “Do one thing - Improve one thing - Add one thing” หรือ “เริ่มทํา - ทําต่อ - ต่อขยาย...คนไทยไม่จมน้ํา” โดยมี นายแพทย์ดิเรก ขําแป้น รองอธิบดีกรมควบคุมโรค Dr.Jos Vandelaer ผู้แทนองค์การอนามัยโลกประจําประเทศไทย คณะอนุกรรมการขับเคลื่อนการดําเนินงานป้องกันการจมน้ําตามมติสหประชาชาติ และภาคีเครือข่าย เข้าร่วมงาน
นายแพทย์ณรงค์ กล่าวว่า ประเทศไทยได้กําหนดให้วันเสาร์แรกเดือนมีนาคมของทุกปีเป็นวันรณรงค์ป้องกันเด็กจมน้ํา และมีการจัดกิจกรรมทุกปีมาอย่างต่อเนื่องตั้งแต่ปี 2552 และในปี 2564 ที่ประชุมสมัชชาสหประชาชาติได้มีมติเรื่อง Global Drowning Prevention กําหนดให้วันที่ 25 กรกฎาคมของทุกปีเป็นวันป้องกันการจมน้ําโลกโดยในปีนี้ องค์การอนามัยโลกกําหนดแนวคิด คือ “Do one thing - Improve one thing - Add one thing” เพื่อให้ทุกประเทศทําสิ่งใดสิ่งหนึ่งเพื่อดําเนินงานป้องกันการจมน้ํา ซึ่งสามารถเริ่มทําได้ตั้งแต่ระดับบุคคล เครือข่ายหรือภาครัฐ ทั้งนี้ การจมน้ํายังคงเป็นปัญหาสําคัญทางด้านสาธารณสุขทั่วโลก จากข้อมูลองค์การอนามัยโลกพบว่า ในแต่ละปีทั่วโลกมีผู้เสียชีวิตจากการจมน้ําประมาณ 236,000 คน โดย 1 ใน 4 เป็นเด็กอายุต่ํากว่า 15 ปี ซึ่งในกลุ่มเด็กอายุ 5 - 14 ปีนั้น พบว่าการจมน้ําเป็นสาเหตุการเสียชีวิตอันดับ 1 ส่วนประเทศไทย ในช่วง 10 ปี ที่ผ่านมา (ปี 2556 - 2565) มีผู้เสียชีวิตจากการจมน้ํา 36,403 คน เฉลี่ยปีละ 3,640 คน หรือวันละกว่า 10 คน โดยในจํานวนนี้ เป็นเด็กอายุต่ํากว่า 15 ปี จํานวน 6,992 คน สาเหตุหนึ่งที่พบบ่อยคือ ขาดทักษะการเอาชีวิตรอดและการช่วยเหลือคนตกน้ํา/จมน้ํา ที่ถูกต้อง
นายแพทย์ดิเรก กล่าวว่า กรมควบคุมโรคได้กําหนดจัดกิจกรรมรณรงค์วันป้องกันการจมน้ําโลก (World Drowning Prevention Day) ปี 2566 ขึ้น โดยกําหนดแนวคิดให้สอดคล้องกับองค์การอนามัยโลก คือ “เริ่มทํา - ทําต่อ - ต่อขยาย คนไทยไม่จมน้ํา” เริ่มทํา คือ เริ่มลงมือทําสิ่งใดสิ่งหนึ่งที่เกี่ยวข้องกับการป้องกันการจมน้ํา โดยเริ่มต้นจากตัวบุคคล เครือข่าย หน่วยงานหรือองค์กร ทําต่อ คือ ทําสิ่งที่มีอยู่เดิมหรือปรับปรุงสิ่งที่ทําอยู่แล้วให้ดีขึ้น ร่วมมือกับภาคีเครือข่ายหรือหน่วยงานอื่นๆ ในการดําเนินงานป้องกันการจมน้ํา เพื่อให้เข้าถึงกลุ่มเสี่ยงได้มากขึ้นต่อขยาย คือ การผลักดัน เพิ่มกลยุทธ์และวิธีการดําเนินงานป้องกันการจมน้ําอย่างเป็นวงกว้าง ลดปัญหาการจมน้ําในพื้นที่ เช่น ให้หน่วยงานสื่อสารประชาสัมพันธ์ให้มีการดําเนินงานป้องกันการจมน้ําผ่านช่องทางโซเชียลมีเดีย, สนับสนุนให้เด็กอายุต่ํากว่า 5 ปี มีพื้นที่เล่นที่ปลอดภัย มีรั้ว/ผนังกั้นล้อมรอบทั้ง 4 ด้าน, สนับสนุนให้เด็กอายุ 6 ปีขึ้นไปและประชาชนได้เรียนหลักสูตรว่ายน้ําเพื่อเอาชีวิตรอด รวมทั้งความรู้เรื่องความปลอดภัยทางน้ํา การเอาชีวิตรอดในน้ํา การช่วยเหลือคนตกน้ํา/จมน้ํา, สนับสนุนให้เด็กอายุ 12 ปีขึ้นไปและประชาชน มีทักษะการปฐมพยาบาลและการช่วยฟื้นคืนชีพ (CPR) คนตกน้ํา/จมน้ําที่ถูกต้อง และสื่อสารประชาสัมพันธ์ให้บุคลากรในองค์กรเป็นต้นแบบการมีพฤติกรรมป้องกันการจมน้ําที่ถูกต้อง เช่น การสวมเสื้อชูชีพทุกครั้งที่เดินทางทางน้ํา ไม่ดื่มเครื่องดื่มที่มีแอลกอฮอล์ก่อนหรือขณะทํากิจกรรมทางน้ํา เป็นต้น
สําหรับการรณรงค์ในปีนี้ มีผู้เข้าร่วมจากภาคส่วนต่าง ๆ ทั้งเด็กและประชาชนทั่วไปเกือบ 500 คน กิจกรรมประกอบด้วย การสอนการช่วยฟื้นคืนชีพ (CPR) โดยมูลนิธิอาสาเพื่อนพึ่ง (ภาฯ) ยามยาก สภากาชาดไทย,การสาธิตทักษะการเอาชีวิตรอดในน้ําของเด็กนักเรียน, การแสดงพลังความร่วมมือของประเทศไทย “Do one thing to prevent drowning”, การมีส่วนร่วมของประชาชนในการป้องกันการจมน้ํา, การเรียนรู้วิธีการ CPR ช่วยคนจมน้ํา และการประกวดโยนเชือกช่วยคนตกน้ําในระดับประเทศ 2 ประเภท ได้แก่ การโยนเชือกเปล่า และการโยนเชือกผูกถังแกลลอน แบ่งเป็น 5 รุ่น ตั้งแต่เด็กอายุ 7 ปี จนถึงประชาชนทุกกลุ่มอายุ ซึ่งมีผู้เข้าร่วมประกวด จํานวน 151 ทีม จาก 14 จังหวัด
*************************************** 25 กรกฎาคม 2566